Leeudoringstad-plaasmoord: Boer was ŉ bekende vegter vir gemeenskapsveiligheidJohan Janse van Rensburg. Foto: M&M Sekuriteit Noordwes Plaaspatrollie Johan Janse van Rensburg, die boer wat Saterdag tydens ŉ plaasaanval naby Leeudoringstad in Noordwes vermoor is, het ŉ passie vir die veiligheid van sy gemeenskap gehad en het ŉ groot rol gespeel om die gebied se plaaswagstelsel op die been te bring. “My oom se passie was polisiëringwerk,” het Kobus Kies, Janse van Rensburg se susterskind, Maandag aan Maroela Media gesê. “Hy het vir reg en geregtigheid gelewe. Sy dood kom as ŉ groot skok vir die familie, maar die lewe gaan aan. Hy sou wou hê dat almal iets hieruit moet leer en voortgaan in die stryd teen misdaad.” Janse van Rensburg, in sy 60’s, boer met beeste op Droëkraal en woon al lank in die omgewing. Hy was vir langer as vyf jaar by die veiligheidsnetwerk in die gebied betrokke, en is vir meer as ŉ jaar lank die gebiedsbestuurder van M&M Sekuriteit Noordwes Plaaspatrollie. “Toe ek die besturende direkteur van M&M Sekuriteit Noordwes geword het, het ek hom dadelik as areabestuurder aangestel,” het Miek van der Merwe aan Maroela Media gesê. “Hy was ŉ vredeliewende en hulpvaardige mens, wat baie omgegee het oor die welstand van ander. Hy het self gereeld gehelp om die gebied te patrolleer, het voorvalle ondersoek, en gereeld gemeenskapvergaderings saamgeroep. Dit was swaar om van sy dood te verneem. Sy dood is ŉ groot verlies vir die maatskappy en gemeenskap.” Janse van Rensburg het alleen op sy plaas gebly. Hy het ŉ seun wat in Amerika woon, en ŉ dogter wat in Klerksdorp woon. Sy begrafnisreëlings is nog onbekend. Maroela Media het Sondag berig Janse van Rensburg, en twee mans wat hom aangeval het, is tydens die aanval dood. Drie mans het Saterdag omstreeks 14:00 twee werknemers, ŉ man en ŉ vrou, op Janse van Rensburg se plaas oorval en vasgebind. Hy het later by die werkers se huis opgedaag, waarna hy noodlottig gewond is. Die aanvallers het Janse van Rensburg se liggaam in sy bakkie gelaai en daarmee gevlug. Die werkers kon hulself loswikkel en het hulp ontbied. Boere van die plaaswagstelsel het die verdagtes agternagesit en voorgekeer, waarna ŉ skietery plaasgevind het. Twee van die rowers is op die toneel dood en ŉ derde persoon is gewond en in hegtenis geneem. Lees meer hier.